CELEX: 32020D1343
Language: ro
Date: 2020-09-25 00:00:00
Title: Decizia de punere în aplicare (UE) 2020/1343 a Consiliului din 25 septembrie 2020 privind acordarea unui sprijin temporar Republicii Bulgaria în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

29.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 314/10
               
            
         DECIZIA DE PUNERE ÎN APLICARE (UE) 2020/1343 A CONSILIULUI
         din 25 septembrie 2020
         privind acordarea unui sprijin temporar Republicii Bulgaria în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19 (1), în special articolul 6 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     La 7 august 2020, Bulgaria a solicitat asistență financiară din partea Uniunii în vederea completării eforturilor naționale de contracarare a impactului epidemiei de COVID-19 și pentru a răspunde la consecințele socioeconomice ale epidemiei resimțite de lucrători și de persoanele care desfășoară o activitate independentă.
                  
               
                     (2)
                  
                  
                     Se preconizează că epidemia de COVID-19 și măsurile extraordinare puse în aplicare de Bulgaria pentru a limita propagarea virusului și impactul său socioeconomic și asupra sănătății vor avea consecințe dramatice asupra finanțelor publice. Previziunile Comisiei din primăvara anului 2020 preconizau că Bulgaria urma să înregistreze un deficit public de 2,8 % și o datorie publică de 25,5 % din produsul intern brut (PIB) până la sfârșitul anului 2020. Conform previziunilor intermediare ale Comisiei din vara anului 2020, PIB-ul Bulgariei urma să scadă cu 7,1 % în 2020.
                  
               
                     (3)
                  
                  
                     Epidemia de COVID-19 a imobilizat o parte substanțială a forței de muncă din Bulgaria. Acest lucru a dus la o creștere neprevăzută și semnificativă a cheltuielilor publice ale Bulgariei legate de două măsuri de subvenționare a salariilor, după cum se arată la considerentele 4 și 5.
                  
               
                     (4)
                  
                  
                     Mai precis, „Decretul nr. 55 din 30 martie 2020 al Consiliului de Miniștri” (2), care este menționat în solicitarea Bulgariei din 7 august 2020, a introdus o măsură prin care se acordă subvenții salariale întreprinderilor care, pe fondul epidemiei de COVID-19, și-au redus sau și-au încetat activitatea, în mod voluntar sau prin lege. Locurile de muncă ale salariaților trebuie menținute pe durata participării la măsură, precum și ulterior, pentru o perioadă de timp egală. Subvenția salarială lunară pentru întreprinderile eligibile se ridică la 60 % din salariul lunar brut (inclusiv contribuțiile angajatorului la sistemul de securitate socială) al angajaților beneficiari.
                  
               
                     (5)
                  
                  
                     De asemenea, „Decretul nr. 151 din 3 iulie 2020 al Consiliului de Miniștri” (3), care este menționat în solicitarea Bulgariei din 7 august 2020, a introdus o măsură prin care se acordă subvenții salariale întreprinderilor care, pe fondul epidemiei de COVID-19, au înregistrat o reducere a veniturilor de cel puțin 20 %. Locurile de muncă ale salariaților trebuie menținute pe durata participării la măsură, precum și ulterior, pentru o perioadă de timp egală. Subvenția salarială lunară pentru întreprinderile eligibile se ridică la 60 % din salariul lunar brut (inclusiv contribuțiile angajatorului la sistemul de securitate socială) al angajaților beneficiari.
                  
               
                     (6)
                  
                  
                     Bulgaria îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Bulgaria a furnizat Comisiei dovezi corespunzătoare conform cărora cheltuielile publice efective și planificate au crescut cu 511 000 000 EUR începând cu 1 februarie 2020, din cauza măsurilor naționale luate pentru contracararea efectelor socioeconomice ale epidemiei de COVID-19. Aceasta constituie o creștere neprevăzută și semnificativă deoarece noile măsuri acoperă sau sunt destinate să acopere o proporție semnificativă a întreprinderilor și a forței de muncă din Bulgaria.
                  
               
                     (7)
                  
                  
                     Comisia a consultat Bulgaria și a verificat creșterea neprevăzută și semnificativă a cheltuielilor efective și planificate legate direct de schemele de șomaj tehnic și de măsuri similare, menționate în cererea din 7 august 2020, în conformitate cu articolul 6 din Regulamentul (UE) 2020/672.
                  
               
                     (8)
                  
                  
                     Prin urmare, ar trebui acordată asistență financiară pentru a ajuta Bulgaria să contracareze efectele socioeconomice ale perturbării economice grave cauzate de epidemia de COVID-19. Comisia ar trebui să adopte decizii privind scadențele, cu privire la valoarea și deblocarea ratelor și a tranșelor în strânsă cooperare cu autoritățile naționale
                  
               
                     (9)
                  
                  
                     Prezenta decizie ar trebui să nu aducă atingere rezultatelor niciuneia dintre procedurile legate de denaturarea funcționării pieței interne care ar putea fi întreprinse, în special în temeiul articolelor 107 și 108 din tratat. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din tratat.
                  
               
                     (10)
                  
                  
                     Bulgaria ar trebui să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Bulgaria a executat cheltuielile respective.
                  
               
                     (11)
                  
                  
                     Decizia de a acorda asistență financiară a fost luată ținând seama de nevoile existente și preconizate ale Bulgariei, precum și de solicitările de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
                  
               ADOPTĂ PREZENTA DECIZIE:
         
            Articolul 1
            Bulgaria îndeplinește condițiile stabilite la articolul 3 din Regulamentul (UE) 2020/672.
         
         
            Articolul 2
            
               (1)   Uniunea pune la dispoziția Bulgariei un împrumut de maximum 511 000 000 EUR. Împrumutul are o scadență medie de maximum 15 ani.
            
            
               (2)   Perioada de disponibilitate a asistenței financiare acordate prin prezenta decizie este de 18 luni începând din prima zi după data la care prezenta decizie produce efecte.
            
            
               (3)   Asistența financiară din partea Uniunii este pusă de Comisie la dispoziția Bulgariei în maximum opt rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost plătite toate ratele.
            
            
               (4)   Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672.
            
            
               (5)   Bulgaria suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare legată de împrumutul acordat în temeiul alineatului (1) din prezentul articol.
            
            
               (6)   Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor.
            
         
         
            Articolul 3
            Bulgaria poate finanța următoarele măsuri:
            
                        (a)
                     
                     
                        subvenții salariale acordate întreprinderilor, astfel cum se prevede în „Decretul nr. 55 din 30 martie 2020 al Consiliului de Miniștri”;
                     
                  
                        (b)
                     
                     
                        subvenții salariale acordate întreprinderilor, astfel cum se prevede în „Decretul nr. 151 din 3 iulie 2020 al Consiliului de Miniștri”.
                     
                  
         
            Articolul 4
            Bulgaria informează Comisia, până la 30 martie 2021 și, ulterior, la fiecare șase luni, cu privire la execuția cheltuielilor publice prevăzute, până când cheltuielile publice prevăzute respective au fost executate integral.
         
         
            Articolul 5
            Prezenta decizie se adresează Republicii Bulgaria.
            Prezenta decizie produce efecte la data notificării destinatarului acesteia.
         
         
            Articolul 6
            Prezenta decizie se publică în Jurnalul Oficial al Uniunii Europene.
         
         
            Adoptată la Bruxelles, 25 septembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 159, 20.5.2020, p. 1.
         
            (2)  Decretul nr. 55 din 30 martie 2020 al Consiliului de Miniștri, modificat prin Decretul nr. 71 din 16 aprilie 2020 și Decretul nr. 106 din 28 mai 2020 (Jurnalul Oficial nr. 31 din 1 aprilie 2020).
         
            (3)  Decretul nr. 151 din 3 iulie 2020 al Consiliului de Miniștri (Jurnalul Oficial nr. 60 din 7 iulie 2020).